  Туспуктэм: Наталия Сильвестрова Наталия Сильвестрова 2023-тӥ арын толалтэ этномузыколог, устолыктодосъя (искусствоведениея) кандидат Екатерина Софронова но кылосбур тодосъя кандидат Николай Анисимов Кемерово улосвылын улӥсь удмуртъёс доры вуылӥзы. Экспедицизылэн йылпумъянъёсынызы «Традиционная культура в полиэтническом пространстве» научно-практической конференциын тодматӥзы, кудӥз орчиз Удмурт кун университетын 6-тӥ оштолэзе. Ужрадэ ивортодэтъя «Удмуртия» агентстволэн корреспондентэз вуылӥз. Екатерина Софронова пусйиз, экспедицилэн валтӥсь ужпумез вал палэнэ улыны кошкем удмуртъёс сярысь ивортодэт люканы, крезьгур но калыктодос материал бичаны. Тодосчиос вить нунал ӵоже Кемерово улосвылысь Ленинск-Кузнецкой но Крапивинской ёросъёсысь куать гуртэ вуылӥзы, отысь удмуртъёсын тодматскизы, соослэн улонзы сярысь тодӥзы. Кемеровской удмуртъёслэн выжыоссы Удмуртиысь Яр ёросысь, озьы ик Балезино, Глазов но Кез ёросъёсысь вуиллям. « Тросэз калык ӟеч улон утчаса кошкӥллям. <…> Выль улон интыосазы вуыса, сооос нырысь сюйкоркаосын улӥллям. Озьы ке но, вань шуг-секытъёс шоры учкытэк, удмуртъёс шулдыр но тупаса улӥллям » Екатерина Софронова, этномузыколог, устолыктодосъя кандидат Калыкез берпуметӥ гожъян-чотан дыръя Кемерово улосвылысь 113 мурт асьсэзыс удмурт шуыса гожтӥзы. Экспедициын тодосчиос кемеровской удмуртъёслэсь кырӟанъёссэс но вераськемзэс гожтӥзы, сям-йылолъёссэс эскеризы. Тросэз люкам материал соослэн улонзы сярысь веросъёсын, пичи но егит дыр тодэ ваёнъёсын герӟаськемын. Екатерина Софронова пусъе, отысь удмуртъёс элькунысьтымы удмуртъёслэсь сокем пӧртэм ӧвӧл. « Соос уйпал удмуртъёслы тупало. Мукет калыкъёсын улыса, соослэсь но сямъёссэс басьто. Соос тыршо сое тодазы возьыны, но, конечно, троссэ соос уже вунэтӥзы ини.<…> Обрядовой кырӟанъёс но аспӧртэмлыко кырӟан сям – крезь – ӟеч возиськемын ӧвӧл » Екатерина Софронова, этномузыколог, устолыктодосъя кандидат Кемерово улосвылысь удмуртъёс шумпотыса пумитазы экспедициен вуэмъёсты. « Милям вуэммы улӥсьёслэсь мылкыдзэс бугыртӥз, тунсыксэс ӝутӥз. Соос юрттӥськыны тыршизы» Екатерина Софронова, этномузыколог, устолыктодосъя кандидат Гужем нош ик экспедициен потыны малпало, но табере со гуртъёсы, кудъёсысьтыз кемеровской удмуртъёслэн ӵыжы-выжыоссы кошкизы, бӧрысь люкам материалъёсты ӵошатыны. Озьы ик Екатерина Софронова Омск но Курган улосвылъёсысь удмуртъёс доры вуылыны мылкыдзэ вераз. «Традиционная культура в полиэтническом пространстве» научно-практической конференцие озьы ик мукет тодосчиос, студентъёс, дышетскисьёс вераськизы, калык лулчеберетъя эскеронъёсынызы но тодос ужъёсынызы тодматӥзы. Тодэ вайытом, «Анай кылъя но литературая устоез дышетӥсь» элькун вожвылъяськонлэн лауреатъёсыз тодмо луизы. Тегъёс: удмуртъёс Лулчеберет йылолъёс Россия Удмуртия  